b'\n_START_ARTICLE_\nFutbolo kamuolys\n_START_PARAGRAPH_\nFutbolo kamuolys \xe2\x80\x93 kamuolys, naudojamas \xc5\xbeaid\xc5\xbeiant futbol\xc4\x85. Kamuolio dydis, svoris, med\xc5\xbeiagos ir kitos savyb\xc4\x97s yra nustatytos oficialiose Tarptautin\xc4\x97s futbolo asociacij\xc5\xb3 valdybos taisykl\xc4\x97se. Futbolo kamuolys turi atitikti patvirtintus FIFA reikalavimus._NEWLINE_Pirmieji futbolo kamuoliai buvo gaminami i\xc5\xa1 gyv\xc5\xabn\xc5\xb3 skrand\xc5\xbei\xc5\xb3 ir buvo labai nepatvar\xc5\xabs. Pirmieji kokybi\xc5\xa1ki kamuoliai buvo prad\xc4\x97ti gaminti XIX a. atsiradus gumos pramonei ir Charles Goodyear atradus vulkanizacijos proces\xc4\x85. \xc5\xa0iuolaikinis 32 dali\xc5\xb3 kamuolys buvo i\xc5\xa1rastas Danijos futbolininko Eigil Nielsen. Dabar kamuoliai b\xc5\xabna 24, 32 ir 42 dali\xc5\xb3._NEWLINE_\xc5\xa0iuolaikin\xc4\x97s kamuoli\xc5\xb3 gamintojos kaip Umbro, Mitre, Adidas, Nike, Select ir Puma nuolat gerina kamuoli\xc5\xb3 gaminimo technologijas bei ie\xc5\xa1ko b\xc5\xabd\xc5\xb3, kaip b\xc5\xabt\xc5\xb3 galima pagerinti kamuoli\xc5\xb3 savybes._NEWLINE_Dauguma sporto preki\xc5\xb3 gamintoj\xc5\xb3 gamina ir futbolo kamuolius. Anks\xc4\x8diau kamuolius gamintojai gamino savo \xc5\xa1alyje. \xc5\xa0iuo metu apie pus\xc4\x97 vis\xc5\xb3 pasaulio futbolo kamuoli\xc5\xb3 pagaminama Pakistane, o kitos did\xc5\xbeiosios rinkos yra Kinijoje ir Indijoje._NEWLINE_1962 m. pasaulio futbolo \xc4\x8dempionatui Adidas suk\xc5\xabr\xc4\x97 kamuol\xc4\xaf Adidas Santiago ir nuo to laiko kompanija gavo sutartis su FIFA ir UEFA. \xc5\xa0i kompanija gamina kamuolius ir UEFA \xc4\x8cempion\xc5\xb3 lygos var\xc5\xbeyboms._NEWLINE_Lietuvos A lygoje naudojami Nike ORDEM V kamuoliai.\n_START_SECTION_\nFutsalo kamuolys\n_START_PARAGRAPH_\nFutsalui naudojamas ma\xc5\xbeesnis (4 dyd\xc5\xbeio, 400\xe2\x80\x93440 g svorio) ir ma\xc5\xbeiau \xc5\xa1oklus (paleidus kristi i\xc5\xa1 2 m auk\xc5\xa1\xc4\x8dio turi at\xc5\xa1okti 50\xe2\x80\x9365 cm) kamuolys, pripildytas putomis arba mikropluo\xc5\xa1tu. Jaunimo var\xc5\xbeybose naudojamas 3 dyd\xc5\xbeio futsalo kamuolys.'